РЕШЕНИЕ НА КОМИСИЯТА
от 18 октомври 2007 година
за обновяване на запасите на Общността с жива атенуирана ваксина срещу класическа чума по свинете
(нотифицирано под номер C(2007) 4699)
(2007/682/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 6, параграф 2 и член 8, параграф 2 от него,
като взе предвид Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (2), и по-специално член 18, параграф 2 от нея,
като има предвид, че:
(1)
Класическата чума по свинете е заплаха за домашните и диви прасета (глигани) в Общността.
(2)
Избухвания на класическа чума по свинете в селскостопански обекти с домашни прасета могат да доведат до сериозни последствия и икономически загуби в Общността, и по-специално тогава, когато тези избухвания на болестта възникнат в областите с висока гъстота на прасета.
(3)
Правилата за прилагане на спешна ваксинация на домашни и диви прасета са определени в Директива 2001/89/ЕО.
(4)
Общността закупи 1 000 000 дози от жива атенуирана ваксина срещу класическа чума по свинете и договори същите да бъдат пазени на склад и бързо да се доставят в наличност в случай на необходимост от спешна ваксинация на домашни прасета.
(5)
Тези дози са били предоставени на Румъния през месец юли 2007 г. В тази връзка е необходимо същите да бъдат заменени за целите на поддържане на способността на Общността да реагира бързо на потребността да бъде извършена спешна ваксинация срещу класическа чума по свинете.
(6)
В допълнение, предвид общото положение на болестта в някои държави-членки, запасите с жива атенуирана ваксина следва да бъдат заменяни бързо при изчерпването им, за да се запази способността на Общността да реагира при спешни случаи.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Общността закупува възможно най-бързо 1 000 000 дози от жива атенуирана ваксина срещу класическа чума по свинете.
2. Общността предприема необходимото за съхраняването и разпространението на ваксината, посочена в параграф 1.
Член 2
Ако запасите от ваксина, посочени в член 1, параграф 1, са на изчерпване, те могат да бъдат заменени с 1 000 000 дози максимум четири пъти в рамките на период от пет години след датата на първата покупка.
Член 3
Максималният размер на разходите за мерките, посочени в членове 1 и 2, не надвишава 1 500 000 EUR.
Член 4
Мерките, посочени в член 1, параграф 2 се прилагат от Комисията в сътрудничество с доставчиците, определени посредством тръжна процедура.
Член 5
Адресати на настоящото решение са държавите-членки.
Съставено в Брюксел на 18 октомври 2007 година.